Englezii au analizat situația din grupa E, formată din România, Belgia, Slovacia și Ucraina, ultima fiind calificată după barajul cu Islanda.
"Ucraina face parte din Grupa E, cu Belgia, România și Slovacia, poate cea mai accesibilă grupă, cu România și Slovacia mult sub Ucraina în clasamentul FIFA. Ucrainenii ar trebui să spere măcar la un loc în fazele eliminatorii. Nu poate fi exclusă nici o calificare în sferturile de finală, pentru a egala performanța din urmă cu trei ani", scrie theguardian.com.
Performanța naționalei din țara zguduită de conflictul armat cu Rusia a fost salutată inclusiv de președintele Volodimir Zelenski.
"Mulțumesc, băieți! Mulțumesc, echipă! Pentru emoțiile copleșitoare care au cuprins întreaga țară. Pentru victoria covârșitoare și accederea la EURO! Pentru că am dovedit încă o dată: când ucrainenilor le este greu, dar nu renunță și continuă lupta, ucrainenii câștigă inevitabil!
În vremuri în care vor să ne distrugă în fiecare zi, dovedim zilnic: ucrainenii sunt și vor fi! Ucraina este și va fi! Mulțumim pentru victorie! Glorie Ucrainei! ", a scris Zelenski pe Instagram.
România - Ucraina este chiar primul meci al elevilor lui Edi Iordănescu la competiția din Germania. Această partidă va avea loc pe 17 iunie, în a patra zi a turneului, pe Allianz Arena, stadionul celor de la Bayern Munchen.
În al doilea meci de la EURO 2024, România se va duela cu Belgia, pe 22 iunie. Meciul cu principala favorită a grupei va avea loc la Koln, pe arena Rhein Energie, de la ora 22:00.
În ultimul meci din grupe, România va da piept cu Slovacia, pe 26 iunie, la Frankfurt, pe stadionul Waldstadion.